Morje iss joo Vadderdaach unn diesmool sogar e paar Daach friejer wie de Mudderdaach. Das leid doodraan, dass der immer uff de zwädde Sonndaach im Mai falld. Awwer de Daach morje, wo eichendlich de Himmelfahrds-Daach iss, sich am Termin vunn Ooschdere oriendierd.
Was seinerseids zu de beweeschliches Feschde geheerd. Bei dem Begriff kummd mei Freind Schorsch intelleggduell ins Stolpere. Wie sollen das gehn? Entweder iss ebbes feschd odder beweeschlich. Es hadd, wie gesaad, geischdliche Gründe, dass der Daach iwwerhaubd als Feijerdaach im Kalenner stehd. Uff was fier verschlungene Wääje sich doo so e Ringelpietz-Veraanschdaldung draangehängd hadd, iss nidd genau se ermiddele.
De äänzische Bezuuch doodezu iss wahrscheins, dass mer sich dann rudelweis zum Tribb durch die Gemeinde uffmachd. Bevorzuuchd gehds awwer allerdings ins Griene odder wie beese Zunge – aangesichds vumm ausgiebische Konsum vunn Kaltgetränke – behaubde, ins Blaue. Fier Transport unn Logistigg vunn de Vorrääd kummd vorsorschlisch e Scheesewäänche midd. Wo dann prakdischerweis hinnerher es Leerguud unn notfalls aach die Konsumende hemmbugsierd werre kinne. Es Fahrzeich hadd immerhin de Vordääl, dasses kää Feinstaub ausstoosd. Komischerweis sinn die freilaafende Tibbelbrieder am Enn ziemlich staawisch. Unn das widderum leid sicher am hööjere Spriddverbrauch.
Es kloorschde bei der Sach iss allerdings, dass die meischde vunn denne freilaafende Mannsleid noch garnidd Vadder sinn. Iwwer die Begleiderscheinunge hadd joo schunn de Schiller in seinem Gedichd „Die Glocke“ geschrieb: „…jedoch der schrecklichste der Schrecken, das ist der Mensch in seinem Wahn.“ In dem Fall in seinem Wäänche.